วัดปทุมวนารามราชวรวิหาร

วัดปทุมวนาราม เป็นพระอารามหลวงชั้นตรี ชนิดราชวรวิหาร ตั้งอยู่ที่ ถนนพระรามที่ 1 แขวงปทุมวัน เขตปทุมวัน กรุงเทพมหานคร มีจุดเด่นคือเป็นวัดกลางเมือง ตั้งอยู่ระหว่างศูนย์การค้า 2 แห่ง คือสยามพารากอนและเซ็นทรัลเวิลด์ และเป็นจุดแบ่งระหว่างย่านการค้าใจกลางเมือง 2 แห่ง คือย่านสยาม และย่านราชประสงค์ วัดสถาปนาขึ้นในสมัยพระบาทสมเด็จพระจอมเกล้าเจ้าอยู่หัว เมื่อปี พ.ศ. 2400 และฉลองพระอารามในปี พ.ศ. 2410 วัดปทุมวนาราม มีชื่อเสียงจากป่ากลางเมือง หรือที่เรียกว่า "สวนป่าศาลาพระราชศรัทธา" ที่มีต้นไม้ใหญ่ปกคลุมอย่างหนาแน่น จนแทบไม่เห็นอาคารสูงโดยรอบ เสมือนอยู่ในป่า จึงเป็นสถานที่สำหรับการเจริญธรรมวิปัสสนา นั่งสมาธิ และฟังธรรม วัดแห่งนี้ยังได้รับรางวัลอนุรักษ์สถาปัตยกรรมดีเด่นจากสมาคมสถาปนิกสยามในพระบรมราชูปถัมภ์ ประจำปี พ.ศ. 2556 อีกด้วย ประวัติ พระบาทสมเด็จพระจอมเกล้าเจ้าอยู่หัว ทรงโปรดเกล้าฯ ให้สร้างวัดนี้ขึ้นเมื่อปี พ.ศ. 2400 เพื่ออุทิศถวายสมเด็จพระเทพศิรินทราบรมราชินี โดยโปรดให้สมเด็จเจ้าพระยาบรมมหาพิไชยญาติ (ทัต บุนนาค) เป็นแม่กอง และพระยาสามภพพ่าย (หนู หงสกุล) เป็นนายงานควบคุมการก่อสร้าง และได้นิมนต์พระสงฆ์คณะลาวจากวัดบวรนิเวศราชวรวิหารมาเป็นเจ้าอาวาส แล้วพระราชทานสมณศักดิ์เจ้าอธิการ (ก่ำ) เป็นพระครูปทุมธรรมธาดา การก่อสร้างแล้วเสร็จในปี พ.ศ. 2404 แต่ไม่สามารถจัดงานสมโภชได้เพราะสมเด็จพระเทพศิรินทราบรมราชินีนั้นเสด็จสวรรคต การสมโภชจึงเลื่อนไปเป็นวันที่ 21 ธันวาคม พ.ศ. 2410 เป็นระยะเวลา 5 คืน สิ่งก่อสร้าง พระวิหารเป็นที่ประดิษฐาน พระเสริม และ พระแสน ซึ่งเป็นพระพุทธรูปเก่าแก่แบบศิลปะล้านช้างเวียงจันทน์ ส่วนพระอุโบสถประดิษฐาน พระสายน์ เป็นพระพุทธรูปหล่อปางมารวิชัยจากเมืองมหาไชยกองแก้ว ประเทศลาว พระพุทธรูปทั้งสามต่างล้วนนำมาประดิษฐานในรัชสมัยพระบาทสมเด็จพระจอมเกล้าเจ้าอยู่หัว เจดีย์ประธานซึ่งเป็นเจดีย์ทรงระฆัง ตั้งอยู่ระหว่างพระวิหารและพระอุโบสถ วัดปทุมวนาราม ยังเป็นตั้งของพระสถูป ที่เป็นที่ประดิษฐานพระบรมอัฐิ พระอัฐิ พระราชสรีรางคาร และชิ้นส่วนแห่งพระสรีระของพระเจ้าอยู่หัวและพระราชวงศ์ในราชสกุลมหิดลหลายพระองค์ เช่น สมเด็จพระศรีสวรินทิราบรมราชเทวี พระพันวัสสาอัยยิกาเจ้า สมเด็จพระมหิตลาธิเบศร อดุลยเดชวิกรม พระบรมราชชนก สมเด็จพระราชปิตุจฉา เจ้าฟ้าวไลยอลงกรณ์ กรมหลวงเพชรบุรีราชสิรินธร พระบาทสมเด็จพระปรเมนทรมหาอานันทมหิดล พระอัฐมรามาธิบดินทร และสมเด็จพระศรีนครินทราบรมราชชนนี ลำดับเจ้าอาวาส เหตุการณ์ร่วมสมัย ในช่วงเหตุการณ์ความไม่สงบทางการเมืองบริเวณแยกราชประสงค์ พ.ศ. 2553 วัดปทุมวนารามได้รับการประกาศให้เป็น "เขตอภัยทาน" เพื่อใช้เป็นพื้นที่รองรับและให้ความช่วยเหลือแก่ผู้ได้รับบาดเจ็บรวมถึงผู้ที่เข้ามาหลบภัย ต่อมาในวันที่ 19 พฤษภาคม พ.ศ. 2553 ได้มีผู้เสียชีวิตภายในบริเวณวัดจำนวน 6 ราย ซึ่งในเวลาต่อมาผลการไต่สวนชันสูตรพลิกศพโดยศาลอาญากรุงเทพใต้ (พ.ศ. 2556) ได้ระบุถึงสาเหตุการเสียชีวิตว่าเกิดจากกระสุนปืนความเร็วสูงที่ยิงมาจากบริเวณแนวรางรถไฟฟ้าบีทีเอส บริเวณระหว่างถนนพระรามที่ 1 และหน้าวัดปทุมวนาราม ระเบียงภาพ อ้างอิง แหล่งข้อมูลอื่น วัดปทุมวนาราม ราชวรวิหาร เก็บถาวร 2014-01-04 ที่ เวย์แบ็กแมชชีน การศึกษาสถาปัตยกรรมวัดปทุมวนาราม ราชวรวิหาร กรุงเทพมหานคร เก็บถาวร 2021-06-17 ที่ เวย์แบ็กแมชชีน วัดที่มีแผนผังแนว Retro แบบสมัยอยุธยาตอนต้น ซึ่งถูกขนานนามว่า 'วัดพารากอนวนาราม' - The Cloud แผนที่และภาพถ่ายทางอากาศของ วัดปทุมวนารามราชวรวิหาร ภาพถ่ายดาวเทียมจากวิกิแมเปีย หรือกูเกิลแมปส์ แผนที่จากลองดูแมป หรือเฮียวีโก ภาพถ่ายทางอากาศจากเทอร์ราเซิร์ฟเวอร์